পাশ্চাত্যের চক্ষু দ্বারা সুন্দর-অসুন্দর, উন্নতি ও অবনতির হিসাব করা কতিপয় মুসলিম নামি পন্ডিতও অমুসলিমদের সাথে তাল মিলিয়ে ইসলাম ও ধর্মনিরপেক্ষতাবাদের মধ্যে সামঞ্জস্যতা প্রদর্শনের জন্য বেশ কষ্টসাধ্য প্রয়াস চালিয়েছেন। এদের অনেকেই কুরআন ও সুন্নাহর ব্যাখ্যা এমনভাবে করেন যেন মানুষ বুঝে ইসলাম ধর্মনিরপেক্ষতাবাদকে সম্পূর্ণভাবে সমর্থন করে অথবা ন্যূনতম পক্ষে এটা বুঝতে সক্ষম হয় যে, ইসলামের সাথে ধর্মনিরপেক্ষতাবাদের খুব একটা বিরোধ নেই। মুসলিমবিশ্বে ধর্মনিরপেক্ষতাবাদকে জায়েজীকরণে মিশরের আবদ আল রাজিক ইসলামের অকার্জকারিতা প্রসঙ্গে যা বলেন, কাব্যিক রূপে বলতে গেলে দাঁড়ায়- ইসলাম দিয়ে আর চলে না, ধর্মনিরপেক্ষতাই সাম্প্রদায়িক সম্প্রীতির একমাত্র ঠিকানা। এর জবাবে ড. ইউসুফ আল কারজাবি বলেন : ‘প্রশ্ন জাগে, যদি ইসলাম সমাজ, রাজনীতি, অর্থনীতি ও সভ্যতা-সংস্কৃতি থেকে সম্পূর্ণ দূরের এক ভিন্ন বস্তু হয়ে থাকে, তাহলে ইসলাম কী? ইসলাম কি আবেগ-অনুভূতিশূন্য কয়েক রাকাত নামাজ, গতানুগতিক কিছু প্রার্থনা, কতিপয় আচার-অনুষ্ঠান! অথচ কুরআনের দাবি হচ্ছে, ‘সকল বর্ণনা সংবলিত আল কুরআন যা মুসলমানদের জন্য হেদায়েত, রহমত ও সুসংবাদ স্বরূপ। তাই একজন মুসলমানের কাছে ইসলামের দাবি হচ্ছে সে তার জাতির সব বিষয়ে সক্রিয় অংশীদারের ভূমিকা পালন করবে। আর আলেম-উলামাদের সাথে রাষ্ট্রের সম্পর্ক হচ্ছে : অন্যান্য শ্রেণী যেমন দার্শনিক, চিকিৎসক, আইনবিদদের মতো তারাও সরকারকে প্রয়োজনীয় পরামর্শ দেবে যা ইসলাম তাদের ওপর অত্যাবশ্যকীয় করেছে, যাতে রাষ্ট্র বা সরকার ইসলামের সঠিক পথে, সত্যকে সত্য, মিথ্যাকে মিথ্যা বলতে সক্ষম হয়। এমনকি ইসলামের মৌলিক বিধান হচ্ছে মুজতাহিদ পর্যায়ের গবেষক আলেমদের মধ্যে থেকেই রাষ্ট্রপ্রধান হবেন। যেমন ছিলেন খোলাফায়ে রাশেদিনসহ তাদের পথ ধরে আসা পরবর্তী রাষ্ট্রপ্রধানগণ। আর এ বিষয়ে ইসলামী আইনবিদদের ঐকমত্য হচ্ছে, রাষ্ট্রপ্রধান ও বিচারপতিদেরকে অবশ্যই ইজতিহাদের যোগ্যতাসম্পন্ন হতে হবে। তবে প্রয়োজনীয় পরিস্থিতিতে বাস্তবতার নিরিখে উপস্থিতিদের মধ্যে সার্বিক বিবেচনায় যোগ্য ব্যক্তিকে মনোনীত করা যাবে। আর এভাবেই কুরআন ও শাসন ব্যবস্থার সহ-অবস্থান নিশ্চিত হবে। যার ফলে বিগত সময়ের মতো দু’টির মাঝে বিস্তর ফারাক সৃষ্টি হওয়ার সম্ভাবনা থাকবে না, যেখানে আলেম-উলামাদের এক ময়দানে এবং শাসকগোষ্ঠী অপর ময়দানে অবস্থান করত এবং কবি-সাহিত্যিক ও চাটুকারের দল ছাড়া অন্য কেউ শাসকগোষ্ঠীর কাছে ভিড়তে পারত না। আর ইসলামের সম্মানিত পূর্ব-পুরুষগণ ইসলাম দিয়েই দেশ শাসন করেছেন, ইসলাম প্রতিষ্ঠার জন্যই জিহাদ বা চেষ্টা করেছেন এবং ইসলামের আলোকেই পার্থিব ও আধ্যাত্মিক লেনদেন করেছেন। ইসলামের প্রথম খলিফা আবু বকর তাই বলেছেন : “উটের একটি রশিও যদি আমার থেকে হারিয়ে যায়, আমি আল্লাহর কিতাবে তার হুকুম খুঁজে পাই’। সুতরাং যে মুসলমান হয়েও তার জাতির সমস্যাবলি গুরুত্বের সাথে বিবেচনা করে না, সে সত্যিকারভাবে মুসলমানদের দলভুক্ত নয়।”